Parys-boere: Saak hervat drie jaar ná 2 sterfDie ses beskuldigdes in Mei 2017 in die hof. Van links is Boeta van der Westhuizen, Anton Loggenberg, kapt. Henk Prinsloo, Cor Loggenberg, Loedie van der Westhuizen en Miela Jansen van Vuuren. Voor staan Hannes Grimbeek, ‘n lid van die verdediging se regspan. Foto: Maroela Media Die saak teen die ses mans van die Parys-distrik in die Vrystaat wat al sedert 2016 sloer, sal vandag in die rondgaande hof in Parys hervat word. Boeta van der Westhuizen, Loedie van der Westhuizen, Anton Loggenberg, Cor Loggenberg, kapt. Henk Prinsloo en Miela Jansen van Vuuren word aangekla van die moord op Samuel Tjixa en Simon Jubeba in Januarie 2016. Die staat beweer die ses beskuldigdes was deel van ŉ groep boere wat op 6 Januarie 2016 vir Tjixa en Jubeba op die plaas Swartklip aangekeer en só erg aangerand het dat hulle later in die hospitaal aan hul beserings beswyk het. Die verhoor is van 28 Januarie tot 15 Februarie op die hofrol geplaas nadat prokureurs Hannes Grimbeek wat Prinsloo verteenwoordig het, en Kobus Burger wat Anton, Cor, Loedie en Jansen van Vuuren verteenwoordig het, hulle verlede jaar aan die saak onttrek het weens ŉ moontlike botsing van belange. Gideon Mandelstam, wat net vir Boeta verteenwoordig, sal aanbly as opdraggewende prokureur. Boeta sal egter ook ŉ nuwe advokaat vir verskyningsdoeleindes moet aanstel. Miela Jansen van Vuuren en Loedie van der Westhuizen tydens die ondersoek ter plaatse Dinsdag (16 Mei 2017). Foto: Maroela Media Die botsing van belange waarna verwys word, is sekere dele van Boeta se getuienis wat nie ooreenstem met van die ander mans se weergawes nie. Dit maak dit dus onmoontlik vir een advokaat om al ses beskuldigdes te verteenwoordig indien hul weergawes verskil. Dié wendinge het boonop gekom nadat adv. Hans de Bruin SC hom in Mei 2017 aan die saak onttrek het weens persoonlike redes. Adv. Nico Dreyer wat De Bruin vervang het, is in Januarie 2018 oorlede. Adv. Koenie Pieterse is daarna aangestel as die verdediging se derde advokaat in die saak. Boeta het vroeër aangedui dat hy deur ŉ adv. Pistorius van Centurion verteenwoordig sal word, Anton deur Johan Vorster van Bloemfontein en Jansen van Vuuren deur adv. Du Plessis van Mafikeng. Prinsloo, Loedie en Cor het verlede jaar aangedui hulle sal om regshulp aansoek doen. Lees alle vorige berigte oor die Parys-boere op Maroela Media.